Produkti un pakalpojumi 2013. gadā

Aģentūra ir atbildīga par Savienības darbību pārvaldību enerģētikas, uzņēmējdarbības un jauninājumu (tostarp ekoloģisko jauninājumu) jomā, kā arī par kravas pārvadājumu ilgtspēju saskaņā ar turpmāk minētajām Savienības programmām. — EACI pārziņā ir šādas Konkurētspējas un inovāciju pamatprogrammas daļas: II programma “Saprātīga enerģija Eiropai” (2007.–2013. g.); Eiropas Uzņēmumu tīkla projektu pārvaldība un animācijas pasākumi; intelektuālā īpašuma tiesību projekti un ekoloģisko jauninājumu pirmā piemērošana un projekti ieviešanai tirgū. — Pirmā Marco Polo (2003.–2006. g.) un otrā Marco Polo (2007.–2013. g.) programma. — Pirmā “Saprātīga enerģija Eiropai” programma (2003.–2006. g.). Saprātīga enerģija Eiropai (SEE) Pamatdarbības — Aģentūra uzturēja ciešus kontaktus ar potenciālajiem saņēmējiem: tā atbildēja uz vairāk nekā 1 400 pa e-pastu saņemtiem jautājumiem un apmeklēja 18 informācijas dienas. Tā piedalījās vairāk nekā 120 projektu sagatavošanas sanāksmēs un organizēja desmit sanāksmes ar līgumslēdzējiem, tostarp vienu svarīgu pasākumu, ko tā organizēja kopā ar Reģionālās politikas ģenerāldirektorātu, un divas plašas prasmju pilnveidošanas sanāksmes ar 30 valstu pārstāvjiem no celtniecības, arodapmācības un enerģētikas nozarēm. 2013. gadā izsludinātajā priekšlikumu konkursā atsaucās tūkstošiem enerģētikas nozares pārstāvju; Aģentūra saņēma vairāk priekšlikumu nekā jebkad iepriekš. Saistībā ar šo priekšlikumu konkursu Aģentūra piemēroja līdz šim lielāko novērtēšanas procedūru. Noteiktajā termiņā tika saņemti vairāk nekā 550 pieteikumi. — Tā kā Aģentūrai ir cieši kontakti ar projektu labumguvējiem un citiem tirgus dalībniekiem, tā varēja sniegt Enerģētikas ģenerāldirektorātam informācijā balstītu atgriezenisko saiti par plašu jautājumu klāstu. Nozīmīgākais ieguldījums bija saistīts ar enerģētikas darba programmu “Apvārsnis 2020” (2014.–2015. g.). Aģentūra aktīvi piedalījās Pētniecības un inovācijas ģenerāldirektorāta izveidotajās darba grupās, kas nodarbojās ar horizontāliem jautājumiem, novērtēšanu un iesniegšanu, kā arī rezultatīvajiem rādītājiem. Tā deva ieguldījumu visās starpdienestu sanāksmēs un ēnu programmu komitejas sanāksmēs. Pārējais ieguldījums attiecās uz komunikāciju pasākumiem, kas veltīti enerģētikas tehnoloģijai un inovācijai, kā arī uz politikas darbu saistībā ar finansējuma mobilizēšanu ieguldījumiem ilgtspējīgā enerģētikā, spēju palielināšanu, tirgus uzraudzības stiprināšanu, gandrīz nulles enerģijas ēku celtniecības veicināšanu un uz jautājumiem, kas saistīti ar biomasas ilgtspēju. — Aģentūra sniedza ieguldījumu arī iniciatīvās, ko izvirzīja citi ģenerāldirektorāti, tostarp Mobilitātes un transporta ģenerāldirektorāta tiesību aktu kopumā par mobilitāti pilsētās, Jūrlietu un zivsaimniecības ģenerāldirektorāta paziņojumā par jūras enerģiju, Lauksaimniecības un lauku attīstības ģenerāldirektorāta Mežsaimniecības pastāvīgajā komitejā un Komunikācijas tīklu, satura un tehnoloģijas ģenerāldirektorāta starpdienestu grupā, kas nodarbojas ar apgaismes jautājumiem. Ar jaunās prasmju pilnveidošanas iniciatīvas starpniecību Aģentūra mobilizēja celtniecības, arodapmācības un enerģētikas nozaru pārstāvjus un sniedza datus par dalībvalstīm, kā arī norādījumus Enerģētikas, Nodarbinātības, Izglītības un kultūras un Uzņēmējdarbības un rūpniecības ģenerāldirektorātiem par būvniecībā nodarbināto strādnieku apmācību. — Aģentūra 2013. gadā veltīja papildu pūles, lai vairotu programmu ietekmi. Tā turpināja projektu koordinatoru apmācību rezultatīvo rādītāju izmantošanā. Tā izstrādāja arī vadlīnijas šo rādītāju aprēķināšanai. Aģentūra apliecināja, ka par aģentūras pārvaldītajiem SEE (Saprātīga enerģija Eiropai) projektiem kopš 2007. gada ar plašsaziņas līdzekļu palīdzību ir informēti 40 miljoni cilvēku visā ES, ka šo projektu radītā atjaunojamā enerģija ir līdzvērtīga 6,7 miljonu iedzīvotāju gada elektrības patēriņam, ka to radītais ietaupījums līdzinās 1,7 miljonu mājsaimniecību primārās enerģijas gada patēriņam un ka tie stimulēja gandrīz 3 miljardu EUR ieguldījumu ilgtspējīgā enerģētikā. — Visbeidzot, Aģentūra iesaistījās Eiropas Ilgtspējīgas enerģijas nedēļas 2013. gada pasākumos. Briselē notika politikas jautājumiem veltīta augsta līmeņa konference, kas piesaistīja vairāk nekā 3 000 dalībnieku. Briselē turklāt notika vēl 91 pasākums, un visā Eiropā tika sarīkotas 589 Enerģētikas dienas. Aģentūra īstenoja vispusīgu darbu ar plašsaziņas līdzekļiem, un tā tika minēta medijos 253 reizes, sasniedzot gandrīz 25 miljonu auditoriju. Ekoloģiski jauninājumi Pamatdarbības Ekoloģiskos jauninājumus atbalsta KIP ar dažādiem pasākumu veidiem (finanšu instrumenti, valstu un reģionālo ieinteresēto personu tīkli, pirmā piemērošana un projekti ieviešanai tirgū). Lai pārvaldītu ekoloģisko jauninājumu pirmo piemērošanu un projektus ieviešanai tirgū, 2008.–2013. gadā Aģentūrai atvēlētais budžets bija aptuveni 200 miljoni EUR. 2013. gadā Aģentūra pievērsās turpmāk uzskaitītajām jomām. — 2012. gada konkursu īstenošanas pabeigšana. Lielākā daļa sarunu tika pabeigtas jūnijā un jūlijā. Daži individuāli nolīgumi tika parakstīti vēlāk. Kopumā tika parakstīti 46 dotāciju nolīgumi. — Jauns priekšlikumu konkurss: 2013. gada priekšlikumu konkursam, kurš tika izsludināts 2013. gada maijā, sekoja ar panākumiem noritējusī Eiropas informācijas diena ar 340 dalībniekiem un 420 tīmekļa vietnes apmeklējumiem. Pasākuma laikā notika 70 divpusējas sanāksmes. Šo sanāksmju laikā dalībnieki varēja pārrunāt priekšlikumu ieceres ar Aģentūras darbiniekiem, kuri ir kompetenti ekoloģisko jauninājumu jomā. Aģentūra apmeklēja sešas atsevišķu dalībvalstu organizētās informācijas dienas. Šajā priekšlikumu konkursā tika iesniegts rekordliels pieteikumu skaits (461). — Aģentūra dalījās pieredzē ar Komisiju saistībā ar pieredzi, kas gūta, darbojoties ar tirgu cieši saistītos projektos, un paziņoja tai pētījuma secinājumus par ekoloģisko jauninājumu projektu rezultātiem un ietekmi (programmas “Apvārsnis 2020” darba grupas un LIFE grupa). Tas tika prezentēts pasākumā, kurā piedalījās Vides komisārs J. Potočniks un prese. Marco Polo programma Pamatdarbības — Eiropas informācijas dienā aprīlī piedalījās 173 dalībnieki (un vēl 528 tīkla tiešraides skatītāji). Izmantojot šo iespēju, tika noorganizētas 42 divpusējas sanāksmes ar potenciālajiem Marco Polo programmas saņēmējiem. Lai piesaistītu potenciālos saņēmējus, tika sākta reklāmas kampaņa, kas adresēta 6 25 000 lasītāju. — 2013. gada priekšlikumu konkursu izsludināja 26. martā un slēdza 23. augustā. Tika saņemts 61 priekšlikums. Iepriekšējo izvērtēšanu veica no 9. līdz 20. septembrim. — 2012. gadā izsludinātajā konkursā tika saņemti 54 priekšlikumi, un no tiem par 26 projektiem tika noslēgti nolīgumi. Piešķiršanas lēmumu pieņēma 23. maijā (pēc apstiprināšanas Mobilitātes un transporta ģenerāldirektorātā). — Īstenošanā esošo projektu pārvaldība. Pārbaudes nolūkā 16 projekti tika apmeklēti to norises vietā. Turklāt, pateicoties Marco Polo programmas vienības pūliņiem paātrināt nolīgumu slēgšanas procesu, 2013. gadā tas ievērojami samazinājās (par 118 dienām), salīdzinot ar 2012. gadu. — Pēdējā ceturkšņa laikā, cieši sadarbojoties abām aģentūrām, turpinājās praktiskie pasākumi, lai nodotu Marco Polo programmas pārvaldību no EACI Inovācijas un tīklu izpildaģentūrai (INEA), sākot ar 2014. gada 1. janvāri. Lai visas ieinteresētās personas informētu par gaidāmajām izmaiņām vadībā, tika izsūtīts paziņojums. UIP programma – Eiropas Uzņēmumu tīkls Pamatdarbības Šī programma apvieno vairāk nekā 600 partnerorganizācijas vairāk nekā 50 valstīs, tostarp 28 ES dalībvalstīs. Līdz ar projektu vadību saistībā ar 92 līgumiem (specifiski dotācijas nolīgumi) un IPeuropAware projektu Aģentūra ir atbildīga arī par Eiropas Uzņēmumu tīkla darbības atbalstu un IT rīku un datubāzu pārvaldību tīkla partneru interaktīvai saziņai. — 2013. gada jūnijā tika nodota ekspluatācijā jauna tīklam paredzēta IT sistēma (projekts Merlin). Šis bija nozīmīgs un sekmīgs pasākums, lai modernizētu tīkla partneru izmantotos IT rīkus, un tas ne tikai atvieglos sadarbību un komunikāciju, bet arī ļaus turpmāk īstenot efektīvākus uzlabojumus. — Ikgadējā konference tika organizēta Viļņā sadarbībā ar ES Padomi prezidējošo Lietuvu, tās mērķis bija iepazīstināt tīkla partnerus ar pasākumiem un politikas virzieniem, kas tieši saistīti ar MVU ES līmenī, un tā piesaistīja 725 dalībniekus. Pēc pasākuma rīkotajā aptaujā dalībnieki izteica pozitīvu atzinumu (86 % respondentu norādīja, ka viņi bijuši apmierināti vai ļoti apmierināti). — 2013. gadā Aģentūra turpināja sniegt atbalstu tīkla partneriem MVU piesaistē, lai tie piedalītos Komisijas priekšsēdētāja vietnieka A. Tajani ierosinātajās izaugsmes misijās, kuru mērķis ir stimulēt ciešāku sadarbību starp ES un attiecīgajām valstīm nolūkā veicināt izaugsmi un radīt darba vietas abās iesaistītajās pusēs. Aģentūra aktīvi piedalījās deviņās šādās misijās. — Aprīlī Aģentūra nosūtīja Uzņēmējdarbības un rūpniecības ģenerāldirektorātam konkrētas ieceres par tīkla nākotni Uzņēmumu konkurētspējas un mazo un vidējo uzņēmumu programmas (COSME) ietvaros. Šajā dokumentā galvenā uzmanība tika pievērsta tīkla vispārējai struktūrai un tā reģionālajiem konsorcijiem, tīkla reģionālā pamata stiprināšanai, redzamībai, kompetencei un augstai kvalitātei, pakalpojumu dažādošanai, kā arī budžeta un līguma noteikumiem. Ar saviem priekšlikumiem Aģentūra vēlējās palīdzēt Komisijai definēt piemērotāko politiku, kurā ņemta vērā pieredze, kas gūta tīkla ikdienas pārvaldībā pēdējo gadu laikā.